钦定古今图书集成/明伦汇编/皇极典/第205卷 > 《商书伊训》
## 钦定古今图书集成/明伦汇编/皇极典/第205卷 > 《商书伊训》

惟元祀。“十有二月乙丑，伊尹祠于先王，奉嗣王祗见
厥祖。”

〈蔡传〉夏曰岁，商曰祀，周曰年，一也。元祀者，太甲即位之元年。“十二月”者，商以建丑为正，故以十二月为正也。丑，日也。不系以朔者，非朔日也。三代虽正朔不同，然皆以寅月起数，盖朝觐会同，颁历授时，则以正朔行事，至于纪月之数，则皆以寅为首也。或曰：孔氏言汤崩逾月，太甲即位，则十二月者，汤崩之年，建子之月也，“岂改正朔而不改月数乎？”曰：此孔氏惑于《序》书之文也。太甲继仲壬之后，服仲壬之丧，而孔氏曰“‘汤崩，奠殡而告’，固已误矣。至于改正朔而不改月数，则于经史尢可考。周建子矣，而《诗》言‘四月维夏，六月徂暑’”，则寅月起数，周未尝改也。秦建亥矣，而《史记》始皇三十一年十二月，更名腊曰嘉平。夫腊必建丑月，秦以亥正，则腊为三月。云十二月者，则寅月起数，秦未尝改也。至三十七年书“十月癸丑，始皇出游”，十一月行至云梦，继书七月、九月者，知其以十月为正朔，而寅月起数，未尝改也。且秦史制书谓改年始朝贺，皆自十月朔。夫秦，继周者也，若改月数，则周之十月为建酉月矣，安在其为建亥乎？汉初，史氏所书，旧例也；汉仍秦正，亦书曰“元年冬十月”，则正朔改而月数不改，亦已明矣。且《经》曰“元祀十有二月乙丑”，则以十二月为正朔，而改元何疑乎？惟其以正朔行事也。故

后乎此者，复政厥辟，亦以十二月朔，奉嗣王归于亳。盖祠告、复政，皆重事也，故皆以正朔行之。孔氏不得其说，而意汤崩逾月，太甲即位，奠殡而告，是以崩年改元矣。苏氏曰：“崩年改元，乱世事也，不容在伊尹而有之，不可以不辨。”